Kipchoge is rêrig vinnigEliud Kipchoge in Berlyn. Foto: Tobias Schwarz/AFP. Kenia se Eliud Kipchoge het Sondag in Berlyn sy eie marathonrekord (42,2 km) tot ŉ ongelooflike 2:01:09 verbeter. Maar hier volg ŉ indrukwekkende stukkie statistiek: As jy sy rekordlopie in sarsies van vyf kilometer sou opdeel, sal sy tye oor dié afstand steeds die meeste parkrun-deelnemers se wildste drome oortref. Kipchoge het die eerste vyf kilometer van die Berlynse wedloop in 14:14 min kafgedraf en hy het later die tempo tot 14:12 min verhoog. Dit kom neer op minder as drie minute per kilometer. Hy het later ŉ bietjie stoom verloor en moes met ŉ tyd van “net” 14:43 min oor die laaste vyf kilometer tevrede wees. Hy het die hele wedloop teen ŉ gemiddeld van 21,02 km/h afgelê, dit is vinniger as die maksimum spoed wat die deursnee trapmeul kan bereik. Om dinge nog meer in perspektief te plaas: Die afgelope parkrun-wedloop by die Botaniese Tuin in Pretoria is in ŉ tyd van 19:11 min gewen. Die 37-jarige langasem van Kenia het in 2019 die eerste persoon geword om ŉ marathon in minder as twee uur af te jaag, maar dit word nie as ŉ amptelike wêreldrekord erken nie. Gaan hy probeer om daardie rekord in meer permanente ink agter sy naam te skryf? “Ek is van Afrika en ons het ŉ uitdrukking wat sê dat ŉ mens net een haas op ŉ slag probeer jaag. Ons span se jongste haas – as jy wil – was dan die Berlyn-marathon,” het Kipchoge gesê. Volgens die merkwaardige langasem glo hy nie in enige perke nie. “Ek sê altyd dat ŉ mens nie sommer beperk word nie en Berlyn bied vir ŉ atleet die wonderlike geleentheid om homself tot die uiterste te beproef.”